
Tisztelt Képviselő-testület!

I. Előzmények:

Fót Város Önkormányzat Képviselő-testülete a 241/2023.(XII.14.) KT-határozatával elfogadott Munkatervében a 2024. szeptember 26. napi rendes testületi ülésére feladatul tűzte ki az Egészségház Beruházási Bizottság beszámolójának megtárgyalását, a 2024. júliusig végzett munkájáról.

A Bizottság a 2023. évben szintén szeptember hónapban számolt be munkájáról. A jelen beszámoló a 2023. október – 2024. júliusig végzett munkáját mutatja be.

II. A döntéshez szükséges információk, tájékoztatások:

A Bizottság munkája 2023. október – 2024. július időszakban

A Bizottság a 2024. évben is folyamatosan nyomon követte az egészségügyet érintő jogszabályi változásokat. Ennek kapcsán a januári bizottsági ülésen kérte, hogy az ügyeleti rendszer változásáról szóló tájékoztató anyag a lakosság számára közzétételre, ezzel is megkönnyítve az új rendszerre való átállással kapcsolatos kérdések, problémák mielőbbi megválaszolását, tisztázását.

Az orvosi vizsgálatra történő elektronikus időpontfoglalás kapcsán átbeszélték, hogy a változás hogyan érinti a háziorvosok munkáját, illetve hogyan fog történni a foglalás, továbbá, hogy emellett természetesen a korábbi lehetőségek is megmaradnak a vizsgálatra jelentkezés kapcsán.

A Bizottság által megtárgyalt jogszabályi változás, hogy az 55 évet betöltött honvédek kivezényelhetőek lesznek iskolákba, óvodákba, egészségügyi intézményekbe. Ha az adott intézménynek nincs olyan feladata, ahol foglalkoztatni tudná ezt az odavezényelt munkavállalót, akkor gondoskodnia kell a betaníttatásáról, és fizetést is kell adnia a részére.

Fontos változás, hogy a kiskorúak szűrővizsgálata 18 éves korig kötelező lesz és hatóságilag elrendelhető. A fogászati alapellátási ügyelet biztosítása a jogszabály erejénél fogva az önkormányzatok feladata lesz, ezzel majd foglalkozni kell.

Az Egészségház beruházással kapcsolatos információk tárgyú napirend minden bizottsági ülésen téma volt, így biztosítva, hogy folyamatos, naprakész információ álljon a Bizottság rendelkezésére a beruházás aktuális állásáról. Március hónapban a Magyar Közlönyben hivatalosan is megjelent, hogy uniós fejlesztési finanszírozások I. üteme között szerepel a fóti Egészségház megvalósítása. Április hónapban kormányhatározatban megjelent, hogy gyakorlatilag a megyeszékhelyen lévő egészségügyi központokon kívül a Váci Rendelőintézet és a Fóti Egészségház is szerepel a beruházások között. Júliusi bizottsági ülésen elhangzott, hogy 2026. június 30-ig állnia kell az épületnek és a pénzügyi elszámolásnak is rendben kell lennie, hogy a finanszírozás lehívható legyen az Európai Uniótól.

Az új Egészségház projektben hangsúlyosan szerepel az új EFI iroda megjelenése, az ezzel való foglalkozás, amely nagy segítséget jelenthetne a prevencióra való figyelemfelhívásban, a lakosság tájékoztatásban a preventív szűrések fontosságáról, hasznosságáról, valamennyi korosztály számára.
Az Egészségházban működő laborban az elhasznált bútorok cseréjét is figyelemmel követte a Bizottság, folyamatos tájékoztatást kért az Egészségház vezetőjétől ebben a kérdésben. Ezen kívül az Egészségház közüzemi költségei miatt is tájékoztatást kért, hogy az épületben végrehajtott felújítások hogyan befolyásolták ezeket a kiadásokat, beváltották-e a hozzá fűzött reményeket.

A Bizottság megtárgyalta a Fót egészségügyi ellátásának helyzetéről és az egészségügyi szolgáltatók 2023. évi tevékenységéről szóló tájékoztatót, amelyet a Képviselő-testület fogadott el.

A Bizottság munkájának értékelése a ciklus végén

A Bizottság összetétele
Fót Város Önkormányzat Képviselő-testülete a 2020. szeptember 24-i ülésén a 184/2020. (IX.24.) KT-határozatával választotta meg az Egészségház Beruházási Bizottság Elnökének Soros László István képviselőt, valamint a bizottság további két tagjának dr. Budai András és Gellai István személyeket.

2021. március 16-án a Képviselő-testület feladat- és hatáskörében eljáró Polgármester a 40/2021. (III.16.) határozatával a Bizottság további két tagjának megválasztotta Bojsza Tamást és Kovács Józsefet, így alakult ki a Bizottság végleges létszáma, összetétele, amelyben működött. A Bizottság tagjai aktívan vettek részt az üléseken, bizottsági ülést határozatképtelenség hiányában egyetlen alkalommal sem kellett elhalasztani, az üléseken – döntő többségben – teljes létszámban részt vettek a megválasztott tagok. A meghívottak köréből az Egészségház vezetője, az ESZEI vezetője, valamint dr. Tóth Szilvia háziorvos vettek részt szinte minden bizottsági ülésen, így segítve a Bizottság szakmai munkáját.

A Bizottság feladatköre
Visszatekintve a ciklusra elmondható, hogy a Bizottság a feladatköréből adódó feladatokat ellátta: figyelemmel kísérte az Egészségház beruházásának alakulását, illetve véleményezte valamennyi, a Képviselő-testület elé terjesztett, a Fóti Egészségház tervezésével, kivitelezésével, működtetésével kapcsolatos előterjesztéseket. 2022. november 22-től a Bizottság feladatköre kiegészült „az önkormányzati egészségügyi feladatellátást, szerkezetátalakítást érintő jogszabályi változások nyomon követése” feladattal. A Bizottság előzetesen megtárgyalta az egészségügyi témájú testületi előterjesztéseket, határozatban rögzítve, hogy azokat elfogadásra javasolja a Képviselő-testületnek.

A Bizottság éves munkaterveiben folyamatosan visszatérő napirendként szerepel az egészségügyet érintő jogszabályi változásokról szóló tájékoztatás, kiemelt figyelmet szentelve a város egészségügyi ellátását érintő módosításoknak (háziorvosi praxisok, a háziorvosokat érintő finanszírozási rendszer átalakítása, ügyeleti ellátás, laboratóriumi ellátás, védőnői szolgálatot érintő változások).

A Bizottság tényleges munkáját bizottságként, bizottsági ülések keretében a vészhelyzet miatt csak 2021. júliusában tudta megkezdeni, de már 2021. január 1-től számos feladatot, egyeztetést bonyolított le. Mire bizottsági keretek között elkezdhette a működését, már a beruházáshoz a szükséges építési hatósági engedély rendelkezésre állt, az érintett szakhatóságok (ÁNTSZ, tűzoltóság) véleményezték, a kiviteli tervek, illetve a belső építészeti kivitelezési tervek készítése, kidolgozása folyamatban volt.

A bizottságnak nem volt hatásköre a korábban engedélyezett beruházáson változtatni, így a meghatározott szakrendelők profilját, praxisok számát, besorolását kész tényként kellett tekinteni, és ennek megfelelően kellett a belső építészeti kiviteli tervet készítő tervező intézettel együttműködni.

Első tevékenységként a felmerült igények felmérése, összegyűjtése és ezek műszaki és szakmai vonzata volt a bizottság feladata, pl.: mérőórák elhelyezése, szakaszolása, hulladéktárolók, megfelelő létszámú parkolók, kialakítása stb. Folyamatos konzultációkat folytattak a tervezőkkel, ill. külső intézmények vezetőivel.

A Bizottság a 2022. április 7-i ülésén kapott tájékoztatást arról, hogy az Országos Kórházi Főigazgatóság (OKFŐ) elfogadta a Fót Város Egészségügyi Központ módosított szakmai programját, amely alapján tovább lehet haladni a beruházással. A megvalósuló Fóti Egészségközpont a járási egészségfejlesztési irodára támaszkodva olyan helyi egészségfejlesztési platformként és közösségi térként fog működni, amely a minőségi lakosságközeli alapellátás mellett lehetőséget teremt a csoportos egészségmegőrzési tevékenységekre is. Tudatos, jól átgondolt tervezéssel a cél egy olyan jó, új fóti mintaprojekt megvalósítása, amely az együttműködő partnerek térségben élők iránti elkötelezettségének köszönhetően átgondolt, és ellenőrizhető lépések sorozatát jelenti az elkövetkező években. Ezen változás miatt a Bizottság a prevenciós rendelők kialakításával kapcsolatos konzultációt is lefolytatott.

A Bizottság ezeken felül számos egyedi kérdéssel foglalkozott, melyek a mindennapi gyakorlat során merültek fel; ilyen volt például, hogy az ESZEI Egészségügyi Központ felmérést végzett az intézmények számára az Önkormányzat által biztosított orvostechnikai eszközök állapotával összefüggésben. A felmérés a készülékek (defibrillátorok, figyelő készülékek) állapotára, használhatóságára vonatkozóan volt kiemelkedően fontos.

A megnövekedett energiaárak miatt javaslatokat dolgoztak ki a jelenleg meglévő egészségházban lévő helységek fűtéseinek takarékossági ellátására. A Bizottság tagjai az energetikai munkacsoportban is részt vettek, igyekeztek a különböző szigetelésű helységekre vonatkozóan egy igazságos finanszírozási ellátást kidolgozni, a költségeket egységesíteni.

A fentiek alapján az alábbi határozati javaslatot terjesztem a Tisztelt Képviselő-testület elé.

III. Határozati javaslat

…/2024. (IX.26.) KT-határozat

Fót Város Önkormányzat Képviselő-testülete úgy dönt, hogy az Egészségház beruházásával kapcsolatos feladatok ellátásáról szóló, 2023. október – 2024. július közötti időszakra vonatkozó bizottsági beszámolót elfogadja.

Felelős: EBB elnök
Határidő: azonnal

